Nuuskommentaar: KSA opgesweep in morele paniek van #BLM | Maroela Media
KSA het vandeesweek weer opslae gemaak met sy jongste afdwinging van ondersteuning vir die Black Lives Matter-veldtog (BLM). Die sportliggaam het in 'n mediaverklaring verduidelik hoe alle Protea-spelers vir die res van die T20-Wêreldbeker voor elke wedstryd die knie móét buig in solidariteit met die BLM-beweging.
In die lig van George Floyd se dood verlede jaar het BLM weer sport drasties begin verpolitiseer met sommige sportlui wat begin het om voor wedstryde die knie te buig. Die BLM-beweging is sekerlik die mees suksesvolle tasbare vergestalting van die algemene verskynsel van wokeness in die hedendaagse Westerse wêreld. Wokeness dwing sy opvatting van moraliteit in mense se kele af met geen ruimte vir 'n alternatief nie.
Die term morele paniek is in die 1960's gemunt deur sosioloog Stanley Cohen. Hierdie term verwys breedweg na 'n wydverspreide gevoel van vrees, dikwels 'n irrasionele een, dat die een of ander bose persoon die waardes, belange of welstand van die samelewing bedreig. Die kwessies verbonde aan die kern van 'n morele paniek is dikwels iets wat tot 'n mate in die samelewing teenwoordig is, maar nie naastenby tot die mate wat dit verkondig word nie. Diegene waarom die morele paniek sentreer en wat skuldig geag word, word ook deur Cohen volksduiwels genoem.
Die hele punt van 'n morele paniek is fundamenteel dat die beweerde gevaar buitensporig oordrewe aangebied word en mense sodoende ook volledig buite verhouding irrasioneel reageer op die werklike "gevaar".
Een van die bekendste morele paniekgevalle in die geskiedenis is sekerlik die Salem-heksejagte van die 17de eeu in die dorpie Salem, Massachusetts. In 1692 is 185 mense van heksery aangekla, 156 is formeel aangekla, 47 het bely en 19 mense is tereggestel. In die dekades voor dié heksejagte het die Britse kolonies slegs 12 mense tereggestel in die ganse New England. Dit is ook die hele punt – weens die oordrewe aanbieding van die gevaar, is dit skielik oral teenwoordig en moet dit so ook skielik oral uitgewis word. Selfs daar waar dit nie is nie.
Wokeness is eintlik maar die morele paniek van ons tyd. Die geïdentifiseerde gevaar is diegene wat afwyk van die voorgeskrewe woke morele agenda – diegene wat sogenaamde rassistiese, onderdrukkende, seksistiese, homofobiese, transfobiese, islamofobiese "deplorables" is. Diegene wat gejag word, ís egter nie noodwendig enige van hierdie goed in woord of daad nie – die feit dat hulle sodanig gebrandmerk word of enigsins afwyk van die morele agenda, maak hulle vanselfsprekend skuldig.
Dit is hierdie wokeness wat vir alle mense wil voorskryf hoe hulle mag en moet optree om moreel aanneemlik te wees. Hoewel dit aanvanklik begin het onder die vaandel van beter ingeligtheid, groter verdraagsaamheid, inklusiwiteit en medemenslikheid, het dit nou ontaard tot 'n soort morele totalitarisme. Dit verduur niemand wat afwyk van die agenda nie – indien jy nie aan die daargestelde morele agenda konformeer nie, is jy vanselfsprekend 'n volksduiwel en moet jy as sodanig hanteer word.
Die morele totalitarisme van 'n beweging soos BLM is net 'n vergestalting hiervan. Indien ons nie dringend hierdie moraliteit afdwing nie, gaan ons samelewing verswelg word deur die onderliggende gevaar van die volksduiwels. Daarom is dit regverdigbaar vir 'n liggaam soos KSA om spelers te dwing om die knie te buig. Indien hulle nie op hierdie wyse verdraagsaamheid, inklusiwiteit, verenigdheid en anti-rassisme afdwing nie, is ons samelewing eintlik maar moreel vervalle. Daar is 'n rassis om elke hoek en draai wat gevang, bekeer en gekonformeer móét word. Behoede ons dat mense dalk vir hulself mag besluit wat reg en verkeerd is!
Op die ou einde is bewegings soos BLM spesifiek en wokeness oor die algemeen nie daarop uit om rassisme wat werklik bestaan werklik aan te pak nie. Hierdie bewegings is eerder daarop uit om in morele meerderwaardigheid aan almal wat anders optree, voor te skryf hoe om te dink, voel en handel. Dit is ook glad nie sleg vir die regerende elite nie, siende dat die moraliteit van die samelewing asook die afdwinging daarvan aan hulle uitgekontrakteer word – indien moraliteit afgedwing gaan word, moet die mag immers by iemand gesetel wees.
Die grootste mite van wokeness en so ook BLM is dat dit inherent braaf is – dit is heldhaftig om op te staan teen die onderliggende onverdraagsaamheid waardeur ons samelewing geteister en bedreig word. Dit is braaf om op te staan vir sogenaamde sosiale geregtigheid deur die knie te buig vir die groter saak. Die feit bly egter dat dit glad nie braaf is om saam met die sterkste sosiale strominge van die dag te gaan nie. 'n Sportster wat die knie buig, bevind hom aan die regte kant van die morele paniek. Diegene wat egter besluit om staande te bly en sodoende ook vir hulself op te staan, bevind hulle egter aan die verkeerde kant daarvan – dit is ware braafheid. As die ganse wêreld mal geword het in morele paniek, is dit juis die verstandiges wat mal lyk.
Quinton de Kock is een van die Suid-Afrikaanse spelers wat tot dusver staande gebly het. De Kock het doodeenvoudig gesê dat niemand hom gaan voorskryf om enigiets te doen nie. De Kock gaan dalk nie 'n loopbaan as Protea kan voortsit nie, maar hy gaan beslis ook nie deur die ganse samelewing uitgespoeg word omdat hy nie wou konformeer nie. Daar bestaan 'n noemenswaardige stille meerderheid wat die morele paniek sien vir wat dit is en dit ook verwerp – diegene wat die paniek aanvuur, skree bloot harder en lyk tans asof hulle onsterflik dikteer.
Die feit bly egter dat hierdie morele paniek ook sal verbygaan, net soos die Salem-heksejagte. Ons morele paniek gaan ook mettertyd verbygaan. De Kock wat teen 'n groot persoonlike koste nie aan ons eietydse morele paniek konformeer nie, is hopelik die begin van die einde daarvan.
Ek het resep vir De Lock. Hy staan by sy beginsels
KSA moet wakker word. Weet hulle dit is 2021?
Trots op Quinton.Kyk lankal nie meer sport nie.Quinton sal nie sukkel om plek oorsee te kry nie.
Ek sal ook vrees seker, as ek iets verkeerde gedoen het. Om die hele blm storie so te wil 'afgod' as jy so wil noem is belaglik. En dit oor alles lat n krimineel gedurende n arres dood is. Oral in ons land en ter wereld word nou verkondig dat n krimineel eintlik meer regte as jy het. Kyk hoe moet ons boere sukkel ten duurste in Howe, want die blm misdadiger is belangriker!! Ons wereld raak siek..
Die arrogansie van diegene in beheer is duidelik sigbaar. Van wanneer af word individue gedwing om iets teen hul sin te doen. Hoekom kyk hulle nie liefs hoe hul die kwaliteit van ons sport kan verbeter nie?